title: 2011/492/EU: Sklep Sveta z dne 18. julija 2011 o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi

text:
               6.8.2011

               SL

               Uradni list Evropske unije

               L 203/2

         SKLEP SVETA
   z dne 18. julija 2011
   o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi
   (2011/492/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000 (1) in spremenjenega v Ouagadougouju, Burkina Faso, 22. junija 2010 (2) (v nadaljnjem besedilu: Sporazum o partnerstvu AKP-EU), ter zlasti njegovega člena 96,
   ob upoštevanju notranjega sporazuma o ukrepih, ki jih je treba sprejeti, in postopkih, ki jih je treba uporabljati za Sporazum o partnerstvu AKP-ES (3), ter zlasti njegovega člena 3,
   ob upoštevanju predloga Evropske komisije,
   v soglasju z visokim predstavnikom Unije za zunanje zadeve in varnostno politiko,
   ob upoštevanju naslednjega:

               (1)

               Kršeni so bili temeljni elementi iz člena 9 Sporazuma o partnerstvu AKP-EU.

               (2)

               V skladu s členom 96 Sporazuma o partnerstvu AKP-EU so se 29. marca 2011 začela posvetovanja z Gvinejo Bissau, ki so se jih udeležili predstavniki skupine afriških, karibskih in pacifiških držav, vključno z Afriško unijo, Gospodarske skupnosti zahodnoafriških držav (ECOWAS) ter Skupnosti portugalsko govorečih držav (CPLP) in na katerih so predstavniki vlade Gvineje Bissau predstavili zadovoljive predloge in zaveze.

               (3)

               Posvetovanja, začeta na podlagi člena 96 Sporazuma o partnerstvu AKP-EU, bi bilo zato treba zaključiti in sprejeti ustrezne ukrepe za uresničitev teh zavez –

         SPREJEL NASLEDNJI SKLEP:
   Člen 1
   Posvetovanja z Republiko Gvinejo Bissau, začeta v skladu s členom 96 Sporazuma o partnerstvu AKP-EU, so zaključena.
   Člen 2
   Ukrepi, podrobneje navedeni v pismu iz Priloge, se sprejmejo v okviru ustreznih ukrepov iz točke (c) odstavka 2 člena 96 Sporazuma o partnerstvu AKP-EU.
   Člen 3
   Ta sklep začne veljati na dan sprejetja.
   Veljati preneha 19. julija 2012.
   Ta sklep se redno pregleduje vsaj vsakih 6 mesecev, po možnosti na podlagi misij spremljanja s strani Evropske službe za zunanje delovanje v sodelovanju s Komisijo.

      V Bruslju, 18. julija 2011

            Za Svet

            Predsednica

         C. ASHTON

      (1)  UL L 317, 15.12.2000, str. 3.

      (2)  UL L 287, 4.11.2010, str. 3.

      (3)  UL L 317, 15.12.2000, str. 376.

      PRILOGA

         OSNUTEK PISMA
         Spoštovani predsednik republike,
         spoštovani predsednik vlade,
         Evropska unija meni, da je bil upor 1. aprila 2010 in poznejše imenovanje njegovih glavnih pobudnikov na visoke pozicije vojaške hierarhije izjemno huda in groba kršitev temeljnih elementov iz člena 9 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000 (v nadaljnjem besedilu: Sporazum o partnerstvu AKP-EU). Evropska unija je večkrat izrazila zaskrbljenost glede nespoštovanja prevlade civilne oblasti in načel dobrega demokratičnega upravljanja v Gvineji Bissau.
         Evropska unija je tako v skladu členu 96 Sporazuma o partnerstvu AKP-EU vzpostavila politični dialog z vlado, da se preučijo razmere in možne rešitve. Posvetovanja so se začela 29. marca 2011 v Bruslju po tem, ko jih je sprejela vlada Gvineje Bissau.
         Med srečanjem so udeleženci razpravljali o potrebnih ukrepih za zagotovitev prevlade civilne oblasti, izboljšanje demokratičnega upravljanja, zagotovitev spoštovanja ustavnega reda in pravne države ter tudi za boj proti praksi nekaznovanja in organiziranemu kriminalu. Pri pripravah na posvetovanja je Gvineja Bissau predložila memorandum, ki vključuje predloge za rešitev težav, za katere je Evropska unija v svojem pismu izrazila zaskrbljenost.
         Evropska unija se je med posvetovanji seznanila z zavezami Gvineje Bissau, zlasti v zvezi s/z:

                     —

                     popolnoma neodvisno izvedbo in zaključitvijo sodnih preiskav in postopkov v zvezi z umori marca in junija 2009 v ustreznih materialnih in varnostnih pogojih,

                     —

                     dejansko izvedbo reforme varnostnega sektorja na podlagi strategije, ki jo je odobril nacionalni parlament, in zakonodajnega paketa, oblikovanega s podporo misije SVOP Evropske unije,

                     —

                     obnovitvijo vojaške hierarhije, da se zagotovi, da bodo na visoka poveljniška mesta imenovane osebe, ki niso sodelovale v protiustavnem ali nezakonitem ravnanju ali nasilju, v skladu s sklepi in priporočili iz časovnega načrta ECOWAS za reformo varnostnega sektorja,

                     —

                     odobritvijo strokovne misije za podporo reforme varnostnega sektorja in varstvo političnih akterjev, ki se pripravi s pomočjo ECOWAS, CPLP in/ali drugimi partnerji, ter zagotavljanjem pomoči za njeno delovanje,

                     —

                     pripravo, sprejetjem in dejansko izvedbo nacionalnih operativnih načrtov za izvajanje reforme varnostnega sektorja in boj proti trgovini z drogami,

                     —

                     izboljšanjem upravnega in finančnega vodenja civilnih in vojaških kadrov ter ukrepov za boj proti pranju denarja.

               Evropska unija je v svojih sklepih po posvetovanjih predstavnike Republike Gvineje Bissau pozvala, da takoj začnejo sodne preiskave in postopke v zvezi z dogodki 1. aprila 2010, da se okrepi boj proti praksi nekaznovanja, in predlagajo podroben časovni razpored uresničevanja zgornjih zavez v skladu z roki, določenimi v časovnem načrtu ECOWAS.
         Evropska unija zaveze Gvineje Bissau na splošno ocenjuje kot spodbudne. Tako je bilo odločeno, da se posvetovanja zaključijo in sprejmejo ustrezni ukrepi v skladu s točko (c) odstavka 2 člena 96 Sporazuma o partnerstvu AKP-EU.
         Postopna ponovna vzpostavitev sodelovanja z namenom, da se ponovno začnejo spoštovati bistveni elementi Sporazuma o partnerstvu AKP-EU, bo potekala po naslednjih fazah, kot je določeno v Prilogi I (seznam zavez):

                     1.

                     Trenutno Evropska unija še vedno financira pogodbe, ki se izvajajo, ter humanitarne in nujne ukrepe v neposredno podporo prebivalstvu, ki so povezani z bojem proti mednarodnemu kriminalu in podporo utrjevanja demokracije. Gvineja Bissau je upravičena do pobude za razvojne cilje tisočletja v okviru ERS. O dodeljevanju sredstev za regionalne projekte, ki zajemajo Gvinejo Bissau, ter za drugo pomoč v okviru ERS (voda, energija itd.) in začetek priprav za izvajanje prihodnjih projektov, vključno s pripravo in izvedbo morebitnih poslov Evropske investicijske banke, se bo odločalo za vsak primer posebej.

                     2.

                     Prekinitev projektov in programov v prednostnem sektorju za „preprečevanje sporov“ (razen PROJUST, PARACEM in izplačila prispevka za pokojninski sklad RVS v okviru PARSS) in prednostnem sektorju za „vodo in energijo“ (projekt vzpostavitve električnega omrežja v Bissau) ter izven prednostnih sektorjev (projekt za podporo trajnostnega upravljanja cestnega prometa in podporni program za zasebni sektor) bo odpravljena takoj po:

                                 (i)

                                 predložitvi podrobnega časovnega razporeda izvajanja zavez na področju reforme varnostnega sektorja, v skladu s časovnim načrtom ECOWAS;

                                 (ii)

                                 dokončanju, sprejetju, razglasitvi in objavi zakonodajnega okvira za reformo varnostnega sektorja, ki se pripravi s pomočjo misije SVOP Evropske unije (EU RVS);

                                 (iii)

                                 odobritvi strokovne misije za podporo reforme varnostnega sektorja in varstvo političnih akterjev, ki je bila pripravljena s pomočjo ECOWAS, CPLP in/ali drugih partnerjev, ter zagotovitvi pomoči pri njenem delovanju in

                                 (iv)

                                 pripravi, sprejetju in dejanskem začetku izvajanja nacionalnih operativnih načrtov za reformo varnostnega sektorja ter boj proti trgovini z drogami in pranju denarja.

                     3.

                     Izplačilo prvega prispevka ERS v pokojninski sklad za upokojitev presežnih starejših zaposlenih v varnostnem sektorju (program PARSS, 9. ERS), s pridržkom dejanske dotacije s strani vlade in ECOWAS, se bo lahko izvedlo glede na:

                                 (i)

                                 popolnoma neodvisno izvedbo in zaključek sodnih preiskav in postopkov v zvezi z umori marca in junija 2009 v ustreznih materialnih in varnostnih pogojih in

                                 (ii)

                                 izboljšanje upravnega in finančnega upravljanja javnih, civilnih in vojaških kadrov v Gvineji Bissau.

                     4.

                     Evropska unija bo razmislila o ponovnem začetku zagotavljanja proračunske podpore, ponovnega zagona programa podpore pravosodnemu sektorju (PROJUST, prednostni sektor „preprečevanje sporov“) in o pripravi novega programa podpore za civilno in vojaško reformo (PARACEM, prednostni sektor „preprečevanje sporov“) po:

                                 (i)

                                 nadaljevanju dejanskega izvajanja nacionalnih operativnih načrtov za reformo varnostnega sektorja ter boja proti trgovini z drogami in pranju denarja;

                                 (ii)

                                 začetku sodnih preiskav in postopkov v zvezi z dogodki 1. aprila 2010 ter

                                 (iii)

                                 obnovitvi vojaške hierarhije, da se zagotovi, da bodo na visoka poveljniška mesta vojaških sil imenovane osebe, ki niso sodelovale v protiustavnem ali nezakonitem ravnanju ali nasilju, v skladu s sklepi in priporočili iz časovnega načrta ECOWAS za reformo varnostnega sektorja.

               Evropska unija si pridržuje pravico, da te ukrepe prilagodi glede na razvoj političnih razmer in napredek pri uresničevanju zavez.
         Kot del postopka po členu 96 Sporazuma o partnerstvu AKP-EU bo Evropska unija v obdobju 12 mesecev še naprej skrbno spremljala razmere v Gvineji Bissau. V tem obdobju bo v okviru člena 8 Sporazuma o partnerstvu AKP-EU potekal okrepljen dialog z vlado, ki bo spremljal proces ponovnega začetka spoštovanja temeljnih elementov Sporazuma o partnerstvu AKP-EU. Evropska unija bo redno preverjala razmere, in sicer bo prva misija spremljanja opravljena načeloma prej kot v šestih mesecih.
         V okviru člena 8 Sporazuma o partnerstvu AKP-EU se obe strani zavezujeta, da bosta vzdrževali redni politični dialog v zvezi z reformami na področju političnega, pravosodnega in gospodarskega upravljanja, pri čemer pa bosta posebno pozornost namenjali reformi varnostnega sektorja, boju proti praksi nekaznovanja in organiziranemu kriminalu, zlasti trgovini z drogami.
         S spoštovanjem,

                  Za Svet

                  Predsednica

               C. ASHTON

                  Za Komisijo

                  Komisar

               A. PIEBALGS

         PRILOGA I: SEZNAM ZAVEZ

                     Zaveze partneric:

                     Zaveze na strani Gvineje Bissau

                     Zaveze Evropske unije

                     TRENUTNO STANJE

                     Nadaljnje financiranje pogodb v izvajanju, humanitarnih in nujnih ukrepov v neposredno podporo prebivalstvu, ki so povezani z bojem proti mednarodnemu kriminalu in podporo utrjevanja demokracije. Zamrznitev programov in dejavnosti, za katere veljajo ustrezni ukrepi. Upravičena država do pobude za razvojne cilje novega tisočletja. O dodeljevanju sredstev za regionalne projekte, ki zajemajo Gvinejo Bissau, ter za druga sredstva v okviru ERS (voda, energija itd.) in začetek priprav za izvajanje prihodnjih projektov, vključno s pripravo in izvedbo morebitnih poslov Evropske investicijske banke, se bodo pristojne službe Evropske unije odločale za vsak primer posebej.

                     Izvajanje naslednjih zavez:

                                 —

                                 Predložitev podrobnega časovnega razporeda izvajanja zavez na področju reforme varnostnega sektorja, v skladu s časovnim načrtom ECOWAS

                                 —

                                 Dokončanje, sprejetje, razglasitev in objava okvirne zakonodaje (1) za reformo varnostnega sektorja (RVS), ki se pripravi s pomočjo misije SVOP Evropske unije

                                 —

                                 Odobritev strokovne misije za podporo reforme varnostnega sektorja in zagotavljanje zavarovanja političnih akterjev, ki je bila pripravljena s pomočjo ECOWAS, CPLP in/ali drugih partnerjev, ter zagotovitev pomoči pri njenem delovanju

                                 —

                                 Priprava, sprejetje in dejanski začetek izvajanja nacionalnih operativnih načrtov za reformo varnostnega sektorja ter boj proti trgovini z drogami in pranju denarja

                     Ponovni začetek izvajanja projektov in programov:

                                 —

                                 v prednostnem sektorju za „preprečevanje sporov“ (razen PROJUST, PARACEM in izplačila prispevka za pokojninski sklad RVS v okviru PARSS)

                                 —

                                 v prednostnem sektorju za „vodo in energijo“ (projekt za vzpostavitev električnega omrežja v Bissau)

                                 —

                                 izven prednostnih sektorjev (projekt za podporo trajnostnega upravljanja cestnega prometa in podporni program za zasebni sektor)

                        (trenutni okvirni znesek: 23,2 milijona EUR)

                     Izvajanje naslednjih zavez:

                                 —

                                 Popolnoma neodvisna izvedba in zaključitev sodnih preiskav in postopkov v zvezi z umori marca in junija 2009 v ustreznih materialnih in varnostnih pogojih

                                 —

                                 Izboljšanje upravnega in finančnega upravljanja javnih, civilnih in vojaških kadrov v Gvineji Bissau

                                 —

                                 Izplačilo prispevka v pokojninski sklad za upokojitev presežnih starejših zaposlenih v okviru podpornega programa za reformo varnostnega sektorja – PARSS (prednostni sektor „preprečevanje sporov“) pod pogojem dejanske dotacije s strani vlade in ECOWAS

                        (trenutni okvirni znesek: 3 milijoni EUR)

                     Izvajanje naslednjih zavez:

                                 —

                                 Dejansko izvajanje nacionalnih operativnih načrtov za reformo varnostnega sektorja ter boj proti trgovini z drogami in pranju denarja

                                 —

                                 Začetek sodnih preiskav in postopkov v zvezi z dogodki s 1. aprila 2010

                                 —

                                 Obnovitev visoke vojaške hierarhije, da se zagotovi, da bodo na visoka poveljniška mesta vojaških sil imenovane osebe, ki niso sodelovale v protiustavnem ali nezakonitem ravnanju ali nasilju, v skladu s sklepi in priporočili iz časovnega načrta ECOWAS za reformo varnostnega sektorja

                     Ponovni začetek izvajanja projektov in programov:

                                 —

                                 za podporo pravosodnjemu sektorju – PROJUST (prednostni sektor „preprečevanje sporov“)

                                 —

                                 za podporo reforme civilne in vojaške uprave – PARACEM (prednostni sektor „preprečevanje sporov“)

                                 —

                                 za proračunsko podporo

                        (trenutni okvirni znesek: 46 milijonov EUR)

         (1)  Okvirna zakonodaja reforme varnostnega sektorja (okvirni seznam): strateški okvir nacionalne obrambe, sistemski zakon o nacionalni obrambi, sistemski zakon o temeljni organizaciji vojaških sil, sistemski zakon o generalštabu vojaških sil, sistemski zakon o kopenski vojski, sistemski zakon o mornarici, sistemski zakon o zračnih silah, sistemski zakon o ministrstvu za nacionalno obrambo, zakon o stanju vojske (revizija zakona št. 3/99), zakon o služenju vojaškega roka (revizija zakona št. 4/99), sistemski zakon o ministrstvu za notranje zadeve


title: Sklep Komisije z dne 2. novembra 2010 o ustanovitvi evropskega foruma več zainteresiranih strani o elektronskem izdajanju računov (e-izdajanje računov)

text:
               3.12.2010

               SL

               Uradni list Evropske unije

               C 326/13

         SKLEP KOMISIJE
   z dne 2. novembra 2010
   o ustanovitvi evropskega foruma več zainteresiranih strani o elektronskem izdajanju računov (e-izdajanje računov)
   2010/C 326/07
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               V strategiji Evropa 2020, kakor je bila opredeljena v sporočilu Komisije z naslovom Evropa 2020: Strategija za pametno, trajnostno in vključujočo rast, je določena vizija evropskega socialnega tržnega gospodarstva za 21. stoletje, ki polno izkorišča gospodarske in družbene prednosti digitalne družbe.

               (2)

               Ena od vodilnih pobud strategije Evropa 2020, ki je določena v sporočilu Komisije z naslovom Evropska digitalna agenda (1), daje pomembno vlogo doseganju enotnega digitalnega trga z odpravo regulativnih in tehničnih ovir, zaradi katerih državljani ne morejo v celoti koristiti njegovih prednosti.

               (3)

               Zaradi tesne povezave med postopki izdajanja računov in plačevanja predstavlja vzpostavitev enotnega območja plačil v eurih (SEPA) izhodišče za interoperabilne evropske sisteme e-izdajanja računov. Ti sistemi lahko koristijo podjetjem in ponudnikom finančnih storitev zaradi boljše učinkovitosti in avtomatizacije dobavnih verig.

               (4)

               Direktiva Sveta 2006/112/ES o skupnem sistemu davka na dodano vrednost (2) od držav članic zahteva, da od 1. januarja 2013 spoštujejo načelo enake obravnave računov v papirni obliki in e-računov.

               (5)

               V sporočilu (3) Komisije z naslovom Izkoriščanje prednosti elektronskega izdajanja računov v Evropi je predlagana ustanovitev evropskega foruma več zainteresiranih strani, ki bo Komisiji pomagal pri usklajevanju ukrepov na ravni držav članic in opredeljevanju ukrepov na ravni Unije, da bi se olajšalo množično sprejetje e-izdajanja računov.

               (6)

               Zato je treba ustanoviti skupino strokovnjakov na področju e-izdajanja računov ter opredeliti njene naloge in sestavo.

               (7)

               Glavni nalogi skupine bosta spremljanje uvedbe e-izdajanja računov in pomoč pri razvoju trga e-izdajanja računov v državah članicah. Povezati bi se morala z nacionalnimi formi več zainteresiranih strani ter posebno pozornost nameniti čezmejnemu vidiku e-izdajanja računov in uvedbi e-izdajanja računov s strani malih in srednjih podjetij.

               (8)

               Evropski forum več zainteresiranih strani o e-izdajanju računov bi morali sestavljati člani nacionalnih forumov ter predstavniki evropskih združenj uporabnikov, Evropskega odbora za standardizacijo (CEN), Evropske centralne banke (ECB) in Delovne skupine za varstvo podatkov iz člena 29.

               (9)

               Ne glede na Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (4) je treba za člane foruma določiti pravila o razkritju informacij.

               (10)

               Osebne podatke je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5).

               (11)

               Primerno je določiti obdobje uporabe tega sklepa. Komisija bo pravočasno proučila, ali bi bilo podaljšanje priporočljivo –

         SPREJELA NASLEDNJI SKLEP:
   Člen 1
   Vsebina
   Ustanovi se evropski forum več zainteresiranih strani o elektronskem izdajanju računov (e-izdajanje računov), v nadaljnjem besedilu: forum.
   Člen 2
   Naloge
   1.   Naloga foruma je:

               (a)

               pomagati Komisiji pri spremljanju razvoja trga e-izdajanja računov ter ravni sprejetja e-izdajanja računov v sektorjih industrije in storitev v državah članicah;

               (b)

               spodbujati izmenjavo izkušenj in dobrih praks, ki omogočajo nastanek interoperabilnih rešitev na področju e-izdajanja računov;

               (c)

               opozarjati na težave, ki nastanejo zlasti pri čezmejnih transakcijah, in predlagati ustrezne rešitve;

               (d)

               podpirati in spremljati delo, ki vodi do sprejetja standardnega podatkovnega modela za e-račune.

         2.   Pri izvajanju svojih nalog forum upošteva rezultate prejšnjih dejavnosti, obstoječe delo in rešitve, zlasti v zvezi s pravnim okoljem, poslovnimi zahtevami in tehničnimi standardi, na področju e-izdajanja računov v javnem in zasebnem sektorju.
   Člen 3
   Posvetovanje
   Komisija se lahko s skupino posvetuje o vseh zadevah v zvezi z:

               (a)

               drugimi zakonodajnimi pobudami, ki jih je treba sprejeti na ravni Unije, da bi se obravnavale preostale ovire za uporabo e-izdajanja računov;

               (b)

               poslovnimi procesi v finančni dobavni verigi, ki bi lahko olajšali uvedbo e-izdajanja računov, zlasti na področju plačil in enotnega območja plačil v eurih (SEPA);

               (c)

               nacionalnimi in evropskimi ukrepi v podporo sprejetju e-izdajanja računov, zlasti s strani malih in srednjih podjetij.

         Člen 4
   Sestava
   Forum sestavlja 63 članov:

               (a)

               po dva člana iz vsakega nacionalnega foruma več zainteresiranih strani;

               (b)

               šest članov evropskih združenj, ki zastopajo potrošnike, mala in srednja podjetja ter velika podjetja;

               (c)

               po en predstavnik iz Evropskega odbora za standardizacijo (CEN), Evropske centralne banke (ECB) in Delovne skupine za varstvo podatkov iz člena 29 (6).

         Člen 5
   Članstvo – imenovanje
   1.   Komisija imenuje člane foruma v skladu z naslednjim:

               1.

               člani iz člena 4(a) so imenovani na podlagi predloga držav članic. Ti člani so imenovani kot predstavniki nacionalnega foruma več zainteresiranih strani;

               2.

               člani iz člena 4(b) so imenovani kot predstavniki organizacij iz člena 4(b). Službe Komisije bodo zagotovile uravnoteženo zastopanost med temi skupinami zainteresiranih strani;

               3.

               predstavniki iz člena 4(c) so imenovani na podlagi zadevnih predlogov CEN, ECB in Delovne skupine za varstvo podatkov iz člena 29.

         2.   Člani so imenovani za tri leta.
   3.   Člane, ki ne zmorejo več učinkovito prispevati k razpravam skupine, dajo odpoved ali ne izpolnjujejo pogojev iz odstavka 1 tega člena ali člena 339 Pogodbe, je mogoče zamenjati za preostanek njihovega mandata.
   4.   Imena članov iz člena 4 so objavljena v registru strokovnih skupin Komisije in drugih podobnih subjektov.
   5.   Osebni podatki se zbirajo, obdelujejo in objavljajo v skladu z Uredbo (ES) št. 45/2001.
   Člen 6
   Delovanje
   1.   Forumu predseduje predstavnik Komisije.
   2.   Predstavnik Komisije lahko začasno povabi strokovnjake s posebnim znanjem o določeni zadevi na dnevnem redu, ki niso člani foruma, da sodelujejo pri delu foruma. Poleg tega lahko predstavnik Komisije podeli status opazovalca posameznikom, organizacijam v skladu z določbo 8(3) horizontalnih pravil o strokovnih skupinah in državam kandidatkam.
   3.   Člani foruma ter povabljeni strokovnjaki in opazovalci spoštujejo obveznosti varovanja poslovne skrivnosti iz pogodb in njihovih izvedbenih pravil ter Pravilnik Komisije o varnosti v zvezi z zaščito tajnih podatkov EU iz Priloge k Sklepu 2001/844/ES, ESPJ, Euratom. Če teh obveznosti ne spoštujejo, lahko Komisija sprejme vse ustrezne ukrepe.
   4.   Sestanki foruma potekajo v prostorih Komisije. Komisija zagotovi administrativne storitve. Sestankov foruma se lahko udeležujejo tudi drugi zainteresirani uradniki Komisije.
   5.   Forum po potrebi sprejme poslovnik na podlagi standardnega poslovnika, ki ga je sprejela Komisija.
   6.   Komisija objavi ustrezne informacije o dejavnostih foruma v samem registru ali s povezavo iz registra na posebno spletno stran.
   7.   Ob koncu mandata foruma pripravi Komisija poročilo o napredku, ki ga je dosegel forum. Navedeno poročilo je na voljo javnosti.
   Člen 7
   Stroški sestankov
   1.   Člani foruma za svoje storitve niso plačani.
   2.   Potne stroške in dnevnice članov, ki nastanejo z dejavnostmi foruma, povrne Komisija v skladu s svojimi veljavnimi predpisi.
   3.   Navedeni stroški se povrnejo v mejah razpoložljivih sredstev, dodeljenih v okviru letnega postopka razporeditve sredstev.
   Člen 8
   Uporaba
   Ta sklep se uporablja do 31. decembra 2013.

      V Bruslju, 2. novembra 2010

            Za Komisijo

         Michel BARNIER

            Član Komisije

      (1)  COM(2010) 45.

      (2)  UL L 347, 11.12.2006, str. 1.

      (3)  COM(2010) 712.

      (4)  UL L 317, 3.12.2001, str. 1.

      (5)  UL L 8, 12.1.2001, str. 1.

      (6)  Direktiva 95/46/ES, UL L 281, 23.11.1995, str. 31.